משנה שבת יג ניקוד
רַבִּי אֱלִיעֶזֶר אוֹמֵר: 
הָאוֹרֵג שְׁלשָׁה חוּטִין בִּתְחִלָּה, וְאֶחָד עַל הָאָרִיג, חַיָּב. :וַחֲכָמִים אוֹמְרִים: 
בֵּין בִּתְחִלָּה בֵּין בַּסּוֹף שִׁעוּרוֹ שְׁנֵי חוּטִין:

 הָעוֹשֶׂה שְׁנֵי בָּתֵּי נִירִין בַּנִּירִין, בַּקֵּרוֹס, בַּנָּפָה, בַּכְּבָרָה וּבַסַּל, חַיָּב. 
וְהַתּוֹפֵר שְׁתֵּי תְּפִירוֹת, 
וְהַקּוֹרֵעַ עַל מְנָת לִתְפֹּר שְׁתֵּי תְּפִירוֹת:

 הַקּוֹרֵעַ בַּחֲמָתוֹ, וְעַל מֵתוֹ, וְכָל הַמְּקַלְקְלִין, פְּטוּרִין. 
וְהַמְּקַלְקֵל עַל מְנָת לְתַקֵּן, שִׁעוּרוֹ כִּמְתַקֵּן:

 שִׁעוּר הַמְּלַבֵּן וְהַמְּנַפֵּץ וְהַצּוֹבֵעַ וְהַטּוֹוֶה, 
כִּמְלֹא רֹחַב הַסִּיט כָּפוּל. 
וְהָאוֹרֵג שְׁנֵי חוּטִין, שִׁעוּרוֹ כִּמְלֹא הַסִּיט:

 רַבִּי יְהוּדָה אוֹמֵר: 
הַצָּד צִפּוֹר לַמִּגְדָּל וּצְבִי לַבַּיִת, חַיָּב. 
וַחֲכָמִים אוֹמְרִים: 
צִפּוֹר לַמִּגְדָּל, 
וּצְבִי לַבַּיִת וְלֶחָצֵר וְלַבֵּיבָרִין. 
רַבָּן שִׁמְעוֹן בֶּן גַּמְלִיאֵל אוֹמֵר: לֹא כָל הַבֵּיבָרִין שָׁוִין; 
זֶה הַכְּלָל: 
מְחֻסַּר צִידָה, פָּטוּר; 
וְשֶׁאֵינוֹ מְחֻסַּר צִידָה, חַיָּב:

 צְבִי שֶׁנִּכְנַס לַבַּיִת וְנָעַל אֶחָד בְּפָנָיו, חַיָּב. 
נָעֲלוּ שְׁנַיִם, פְּטוּרִין. 
לֹא יָכֹל אֶחָד לִנְעֹל וְנָעֲלוּ שְׁנַיִם, חַיָּבִין. 
וְרַבִּי שִׁמְעוֹן פּוֹטֵר:

 יָשַׁב הָאֶחָד עַל הַפֶּתַח וְלֹא מִלְאָהוּ, 
יָשַׁב הַשֵּׁנִי וּמִלְאָהוּ, 
הַשֵּׁנִי חַיָּב. 
יָשַׁב הָרִאשׁוֹן עַל הַפֶּתַח וּמִלְאָהוּ, 
וּבָא הַשֵּׁנִי וְיָשַׁב בְּצִדּוֹ, 
אַף עַל פִּי שֶׁעָמַד הָרִאשׁוֹן וְהָלַךְ לוֹ,
הָרִאשׁוֹן חַיָּב וְהַשֵּׁנִי פָּטוּר. 
הָא לְמָה זֶה דּוֹמֶה? 
לְנוֹעֵל אֶת בֵּיתוֹ לְשָׁמְרוֹ, 
וְנִמְצָא צְבִי שָׁמוּר בְּתוֹכוֹ:

שבת יג
יג